Budapest Főváros Önkormányzata Közgyűlésének

 /2013. ( ) önkormányzati rendelete

a köztemetőkről és a temetkezés rendjéről szóló

58/2000. (X.26.) Főv. Kgy. rendelet módosításáról

Budapest Főváros Önkormányzatának Közgyűlése a temetőkről és a temetkezésről szóló 1999. évi XLIII. törvény 41.§ (3) bekezdésében, 42.§-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 9. pontjában valamint a temetőkről és a temetkezésről szóló 1999. évi XLIII. törvény 6. § (4) bekezdésében meghatározott feladatkörében eljárva, a következőket rendeli el.

1. ***§***

A köztemetőkről és a temetkezés rendjéről szóló 58/2000. (X.26.) Főv. Kgy. rendelet (a továbbiakban: Rendelet) 3.§ (1) bekezdése helyébe a következő rendelkezés lép:

„(1) Budapest főváros közigazgatási területén köztemető létesítéséről, bővítéséről, lezárásáról, ismételt használatbavételéről, kegyeleti park céljára szolgáló átalakításáról, szociális parcella és szociális temetési hely kijelöléséről a Fővárosi Közgyűlés dönt.”

1. ***§***

A Rendelet 17.§ (4) bekezdése helyébe a következő rendelkezés lép:

„(4) A temető, temetési hely tulajdonosának az eltemettetővel kötött megállapodása a (3) bekezdésben meghatározott időtartamnál hosszabb használati időt megállapíthat. A temetési hely feletti rendelkezési jog meghosszabbítható (újraváltható). A temetési hely felett rendelkezni jogosult kérelmére az újraváltás időtartama a (3) bekezdésben meghatározott használati időnél lehet rövidebb, de legalább a (3) bekezdés a), b) és e) pontja esetében 10 év, a (3) bekezdés c) pontja esetében 30 év, a (3) bekezdés d) pontja esetében 5 év. Ha az újraváltás időtartama a megváltási időnél rövidebb, akkor az újraváltás díja nem lehet magasabb a megváltási díj időarányosan csökkentett részénél. A temetési hely újraváltásában elsőbbséget élvez az eltemettető, halála esetén pedig a törvényes öröklés rendje szerint soron következő közeli hozzátartozója.”

1. ***§***

A Rendelet 18.§ (2) bekezdés a) és b) pontja helyébe a következő rendelkezés lép:

„(2) Az üzemeltetés körébe tartozó feladatokat a Budapest Főváros Önkormányzata és az üzemeltető között létrejött kegyeleti közszolgáltatási szerződés tartalmazza, mely alapján az üzemeltető a vonatkozó jogszabályok és a jelen rendelet keretei között köztemetőben:

*a)* köteles a temetkezési szolgáltatás, a szociális temetés és a temetőben végzett egyéb vállalkozási tevékenységek ellátásának temetői rendjét meghatározni;

*b)* biztosítja az eltemetés (urnaelhelyezés) feltételeit, ideértve a temetési helyre való első temetést megelőzően – a szociális temetés kivételével – sírhely kiásásáról (sírásás) való gondoskodást;”

1. ***§***

A Rendelet 20/A.§ (2) bekezdése helyébe a következő rendelkezés lép:

„(2) Ha temetésre kötelezett személy nincs, ismeretlen helyen tartózkodik vagy a kötelezettségét nem teljesíti, a temetésről az elhalálozás helye szerint illetékes kerületi önkormányzat polgármestere, ha az elhalálozásra a fővárosi önkormányzat által közvetlenül igazgatott területen kerül sor, a főpolgármester - jogszabályban meghatározott határidőn belül - gondoskodik.”

1. ***§***

A Rendelet 20/B.§ (1) bekezdése helyébe a következő rendelkezés lép:

„(1) A halottat koporsós temetés esetén - ha jogszabály másként nem rendelkezik - a halottvizsgálati bizonyítvány kiállításától számított 96 órán belül, ha a holttest folyamatos hűtése biztosított, 15 napon belül el kell temetni, kivéve

a) ha a halottvizsgálatot végző orvos vagy az ügyben eljáró hatóság a halottvizsgálatra vonatkozó rendelkezések alapján ettől eltérő engedélyt adott,

b) szociális temetés esetén, amelyet az igény bejelentését követő 7 napon belül kell lebonyolítani.”

1. ***§***

A Rendelet 27.§ (2) bekezdése a) pontja helyébe a következő rendelkezés lép:

„a) a köztemetőn belül az elhunyt hűtése, ravatalozása,”

1. **§**

A Rendelet 28.§ (1) bekezdése helyébe a következő rendelkezés lép:

„(1) A Temetőszabályzatot jelen rendelet 3. számú melléklete, a szociális temetés szabályait jelen rendelet 4. számú melléklete tartalmazza.”

1. **§**

A 3. számú melléklet V. 1.3. a) pontja helyébe a következő rendelkezés lép:

*„a)* a köztemetőn belül az elhunyt hűtése, ravatalozása,”

1. **§**

A 3. számú melléklet VII. 1.3. pontja helyébe a következő rendelkezés lép:

„1.3. A temető, temetkezési hely tulajdonosának az eltemettetővel kötött megállapodása az 1.1. bekezdésben meghatározott időtartamnál hosszabb használati időt is megállapíthat. A temetkezési hely feletti rendelkezési jog meghosszabbítható (újraváltható). Az újraváltás legrövidebb időtartamára a 17.§ (4) bekezdése az irányadó.”

1. **§**

A 3. számú melléklet VII. 1.6. pontja helyébe a következő rendelkezés lép:

„1.6 A temetési hely újraváltásában elsőbbséget élvez a temettető, halála esetén pedig a törvényes öröklés rendje szerint soron következő közeli hozzátartozója.”

1. **§**

A Rendelet e rendelet mellékletével egészül ki.

1. §

Hatályát veszti a Rendelet 17.§ (8) bekezdése, valamint 27.§ (3) bekezdése, valamint a 3. számú melléklet V. 1.4. pontja.

 **13. §**

E rendelet 2014. január 1-jén lép hatályba.

|  |  |
| --- | --- |
| Sárádi Kálmánné dr.  |  Tarlós István  |
|  főjegyző |  főpolgármester |

*Melléklet a …/2013. ( . ) Főv. Kgy. rendelethez*

*4. számú melléklet az 58/2000. (X.26.) Főv. Kgy. rendelethez*

A szociális temetés szabályai

1.1 Jelen szabályzat a 3.2 pontban rögzített köztemetőkben kialakított szociális parcellák, szociális temetési helyek vonatkozásában tartalmazza a szociális temetést igénylő eltemettetők, közreműködők munkavégzésének feltételeit, a szociális temetéshez szükséges dokumentációkat, iratokat, a szociális temetéssel összefüggő munkavégzést és az üzemeltető ellenőrzési feladatait.

1.2 A szociális temetést igénylő eltemettetők és közreműködők kötelesek a vonatkozó jogszabályokban és a jelen szabályzatban foglalt szabályokat betartani, a köztemető üzemeltetője pedig jogosult és köteles a jogszabályokban és jelen szabályzatban foglaltak betartását ellenőrizni.

1.3 Amennyiben a szociális temetési hellyel rendelkező temetőbe szállított elhunyt, vagy elhunyt hamvait tartalmazó urna szociális temetése felől senki nem intézkedik, vagy a szociális temetés nem történik meg, a köztemető üzemeltetője köteles értesíteni az illetékes önkormányzatot a köztemetés elrendelése céljából.

2. Általános szabályok

2.1 Szociális temetést az eltemettetésre kötelezett igényelhet az elhunyt utolsó lakóhelye szerinti önkormányzattól.

2.2 Szociális temetésre nem kerülhet sor, ha a temetést szerződésben vállalták.

2.3 Szociális temetés keretében az eltemettető, illetve az általa felkért közreműködő az alábbi feladatokat saját maga köteles ellátni:

2.3.1 az elhunyt temetésre való előkészítése (mosdatása, felöltöztetése)

2.3.2 a szociális temetési hely kiásása

2.3.3 a koporsó vagy az urna gépjármű nélkül történő, temetőn belüli szállítása

2.3.4 a koporsó vagy az urna sírba helyezése

2.3.5 a szociális temetési hely visszahantolása

2.4 Amennyiben a szociális temetést igénylő eltemettető vagy közreműködő a szociális temetésre vonatkozó jogszabályi előírásoktól vagy jelen szabályzatban foglaltaktól eltér, köteles a temetéshez kapcsolódó előkészítés, öltöztetés, szállítás, hűtés, esetleges hamvasztás költségét, a sírhely megváltási díját, a felhasznált koporsó vagy urna és sírjel árát a költségviselő szervezet részére megtéríteni.

2.5 Amennyiben a köztemető üzemeltetője a személyes közreműködő munkavégzési tevékenységének ellenőrzése során a jogszabályokban, vagy jelen szabályzatban foglaltak be nem tartását tapasztalja, felhívja a közreműködést végzőt a munkavédelmi, közegészségügyi, járványügyi előírások betartására. Ezek nem teljesítése esetén a köztemető üzemeltetője megteszi a szükséges intézkedéseket a feladat elvégzése érdekében, melynek költségei a személyes közreműködést vállalót terhelik.

2.6 Ha a szociális temetés iránti igény bejelentését követően olyan igazolható körülmény merül fel, ami a személyes közreműködést vállalót megakadályozza a személyes közreműködés ellátásában, az eltemettető más személyt kérhet fel, melyről az önkormányzat értesítése mellett haladéktalanul, írásban tájékoztatja a köztemető üzemeltetőjét.

2.7 Amennyiben az eltemettető szociális temetést igényel, de a jogszabályokban felsorolt okok miatt közköltségen történő temetés keretében kerül sor az elhunyt eltemettetésére, a szociális temetést igénylő az önkormányzat értesítése mellett köteles haladéktalanul, írásban tájékoztatni a köztemető üzemeltetőjét.

3. Szociális parcellák, szociális temetési helyek

3.1 Szociális parcellában, szociális temetési helyen kizárólag szociális temetés végezhető.

3.2 Hagyományos (koporsós) szociális temetés az alábbi köztemetőben, a köztemető üzemeltetője által e célra kijelölt parcellában végezhető:

3.2.1 Csepeli temető

3.3 Hamvasztásos szociális temetés az alábbi köztemetőben, a köztemető üzemeltetője által e célra kijelölt szociális temetkezési helyeken végezhető:

3.3.1 Csepeli temető

3.4 Koporsós szociális temetési helyre 1 koporsó, valamint a betemetéstől számított 25 éven belül kizárólag szociális temetés keretében 1 urna elhelyezése történhet.

3.5 Hamvasztásos szociális temetési helyre az első betemetéstől számított 10 éven belül kizárólag szociális temetés keretében további 1 urna elhelyezése történhet.

3.6 A szociális temetési hely mentesül az első megváltás díja alól.

3.7 A szociális temetési hely használati ideje

3.7.1 koporsós szociális temetési hely vonatkozásában a koporsó behelyezésétől számított 25 év

3.7.2 hamvasztásos szociális temetési hely vonatkozásában az első urna behelyezésétől számított 10 év.

3.8 A szociális temetési hely mérete:

3.8.1 koporsós szociális temetési hely: 1,90-2,10 m hosszú, 0,95-1,10 m széles, 2,00 m mély.

3.8.2 hamvasztásos szociális temetési hely: 0,60 m hosszú, 0,80 m széles, 1,00 m mély.

3.9 A szociális temetési helyek közötti oldaltávolság 0,60 m, a sorok között 0,60 m - 1 m közötti távolságot kell hagyni.

3.10 A szociális temetési helyeken kialakított sírdombok magassága legfeljebb 0,30 m lehet, a sírdomb felhantolása nem kötelező.

3.11 Szociális temetés esetén a ravatalozás, búcsúztatás kizárólag a temetési helynél történik.

3.12 Szociális temetési helyen kizárólag az állam által biztosított sírjelző, fejfa helyezhető el.

4. Szociális temetéshez kapcsolódó irat-, dokumentáció kezelése

4.1 A szociális temetést igénylő eltemettető, vagy az általa felkért közreműködő személy a szociális temetés igénylése során nyilatkozatban vállalja, hogy maga látja el a jelen szabályzat 2.3 pontjában felsoroltakat. Ez alól kivételt képez az 1999. évi XLIII. temetőkről és temetkezésről szóló törvény 24/B.§ (1) és (2) bekezdésében meghatározott eset.

4.2 A szociális temetést igénylő eltemettető és a szociális temetésben közreműködök nyilatkoznak továbbá arról, hogy

4.2.1 a 4.1 pontban meghatározott tevékenységek elvégzése kapcsán az eltemettető nem ajánl fel, a személyes közreműködők pedig nem fogadnak el semmilyen ellenszolgáltatást

4.2.2 a szociális parcellával rendelkező temető üzemeltetője a munkavégzés szabályairól őket tájékoztatta,

4.2.3 a munkavégzés során esetlegesen előforduló baleset miatt kártérítési követeléssel sem a temető tulajdonosa, sem a temető üzemeltetője, sem pedig az eltemettető felé nem élnek,

4.2.4 a köztemető üzemeltetője a munkavédelmi, közegészségügyi, járványügyi szabályokat velük ismertette,

4.2.5 a köztemető üzemeltetője a szociális temetési hely elhelyezkedéséről, méretéről őket tájékoztatta,

4.2.6 a köztemető üzemeltetője a munkavégzéshez szükséges eszközöket részükre hiánytalanul, használatra alkalmas állapotban átadta.

4.3 A 4.1 és a 4.2 pontban körülírt nyilatkozatokat a munkavégzés megkezdése előtt a köztemető üzemeltetője részére az eltemettető köteles átadni. Ennek hiányában a munkavégzés megkezdését a köztemető üzemeltetője köteles megakadályozni.

5. A szociális temetés lebonyolítása

5.1 Az illetékes önkormányzat a szociális temetés tényéről írásban értesíti a szociális temetési hellyel rendelkező köztemető üzemeltetőjét a szociális temetési hely biztosítása érdekében.

5.2 Az eltemettető a szociális temetéssel összefüggő adminisztráció, időpontegyeztetés és helykijelölés elvégzése érdekében személyesen keresi fel a szociális temetési hellyel rendelkező köztemető üzemeltetőjét. Ez alkalommal eltemettető köteles a köztemető üzemeltetőjének átadni az elhunyt halottvizsgálati bizonyítványát.

5.3 Halottvizsgálati bizonyítvány nélkül szociális temetésre nem kerülhet sor.

5.4 A szociális temetéshez kapcsolódó munkavégzésre, ideértve magát a temetést is, kizárólag munkanapokon, 7.30 - 15 óra között van lehetőség.

5.5 Az állam által biztosított, szociális temetésekhez szükséges kellékek átvételére a köztemető üzemeltetője az alábbi időpontban köteles rendelkezésre állni:

5.5.1 Csepeli temetőben munkanapokon 8.00 - 12.00 óra között.

5.6 A szociális temetéshez szükséges kellékek átvétele a temetőüzemeltető részéről minőségi átvételt nem jelent. A beszállított kellékek megfelelő mennyiségéért és minőségéért a köztemető üzemeltetője nem felel.

5.7 A szociális temetésre beszállított elhunytak, illetve az elhunytak hamvait tartalmazó urnák átvételére a köztemető üzemeltetője az alábbi időpontban köteles rendelkezésre állni:

5.7.1 Csepeli temetőben munkanapokon 8.00 - 15 óra között.

5.8 A köztemető üzemeltetője köteles a szociális temetésben részt vevőket tájékoztatni a vonatkozó munkavédelmi, közegészségügyi, járványügyi és munkavégzési szabályokról. A tájékoztatás helye időpontja:

5.8.1 A Csepeli temető irodája, a temetés előkészületének napján 7.30 órakor.

5.9 A köztemető üzemeltetője a szociális temetéshez az alábbi eszközöket köteles a közreműködő részére biztosítani:

5.9.1 Koporsós temetés esetén az előkészülethez: 1 ásólapát, 1 csákány, 1 létra

5.9.2 Koporsós temetés esetén a betemetéshez: 2 ásólapát, 2 kötél, 3 palló

5.9.3 Urnaelhelyezés esetén az előkészülethez: 1 ásólapát, 1 csákány

5.9.4 Urnaelhelyezés esetén a betemetéshez: 1 ásólapát.

5.10 Az eszközök kiadásának feltétele a szociális temetésen részt vevők munkavédelmi, közegészségügyi, járványügyi és munkavégzési szabályairól szóló tájékoztatáson való részvétel.

5.11 A szociális temetési hely előkészületi munkáit a temetésen részt vevők a köztemető üzemeltetője által kijelölt helyen végezhetik.

5.12 A munkavégzés szabályszerűségét, a jogszabályokban foglaltak betartását a köztemető üzemeltetője jogosult és köteles ellenőrizni.

5.13 Amennyiben az eltemetés előkészületében részt vevők a munkát az előkészületi napon nem tudják befejezni, haladéktalanul jelzik a köztemető üzemeltetőjének, és az átvett eszközöket kötelesek hiánytalanul visszaszolgáltatni.

5.14 Az előkészületi munkák végeztével az előkészületben részt vevők a munka befejezését kötelesek jelezni a köztemető üzemeltetőjének, és az átvett eszközöket kötelesek hiánytalanul, megtisztított, újbóli munkavégzésre alkalmas állapotban visszaszolgáltatni.

5.15 Nem megfelelően kiásott temetési helyre szociális temetés nem történhet. A temetési hely méretét a köztemető üzemeltetője a betemetés előtt köteles ellenőrizni.

5.16 Koporsós temetési hely előkészületénél minimum 2 résztvevő szükséges.

5.17 A szociális temetések időpontjait a zavartalan lebonyolítás érdekében a köztemető üzemeltetője határozza meg.

5.18 Az eltemettető vagy megbízottja a szociális temetés időpontja előtt minimum fél órával a köztemető üzemeltetője által megjelölt üzemi területen elvégzi az elhunyt, vagy az elhunyt hamvait tartalmazó urna azonosítását.

5.19 Az üzemi területen az üzemeltető szakszemélyezetén kívül egy fő (eltemettető vagy megbízottja) tartózkodhat.

5.20 Az elhunyt hűtőből koporsóba történő átfektetését a köztemető szakszemélyzete térítésmentesen végzi.

5.21 Az 5.18 pontban foglalt azonosítás után az eltemetésben résztvevők átveszik a temetéshez szükséges kellékeket, az elhunytat tartalmazó koporsót, vagy az elhunyt hamvait tartalmazó urnát. Koporsós temetés esetén az eltemettető köteles a koporsót még a sírhoz történő szállítást megelőzően lezárni.

5.22 Az eltemetést követően eltemettető a munkavégzés befejezését köteles haladéktalanul jelezni a köztemető üzemeltetőjének, és köteles az átvett eszközöket hiánytalanul visszaszolgáltatni.

5.23 A BTI Zrt. hamvasztóüzemébe szociális hamvasztás céljából legkésőbb a szociális temetést megelőző 4. munkanapig be kell szállítani az elhunytat.

5.24 Hamvasztás után az urna kiadása a köztemetőbe történő szállítás céljából a temetést megelőző munkanapon történik.

**INDOKOLÁS**

*Általános indokolás*

2013. november 1-jén hatályba lépett a temetőkről és a temetkezésről szóló 1999. évi XLIII. törvény módosításáról 2013. évi CXXXVIII. törvény, valamint a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendelet, valamint az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet módosításáról szóló 379/2013. (X. 25.) Korm. rendelet.

Az új jogszabályokkal való összhang megteremtése érdekében a köztemetőkről és a temetkezés rendjéről szóló 58/2000. (X. 26.) Főv. Kgy. rendelet módosítása szükséges.

*Részletes indokolás*

*Az 1. §-hoz*

Fővárosi Közgyűlés – közigazgatási területén lévő köztemetőkkel kapcsolatosan – eddig meglévő döntési jogosultságait kiegészíti a szociális temetéshez szükséges szociális parcella és szociális temetési hely kijelölésére való joggal.

*A 2. §-hoz*

A temetési hely megváltási idejének hosszáról rendelkezik úgy, hogy az eddigi kötelező megváltási időnél rövidebb megváltási időt is tesz lehetővé.

*A 3. §-hoz*

A temető üzemeltetője számára az üzemeltetés körébe tartozó feladatok ellátása érdekében az eddig meglévő kötelezettségei mellé – módosító jogszabályok alapján – előírja a szociális temetés rendjének megállapítására vonatkozó kötelezettségét.

*A 4. §-hoz*

A Margitsziget a Fővárosi Önkormányzat közvetlenül igazgatott területe lett, ezért ez a kerületi feladat- és hatáskörök is áttelepítésre kerültek.

*A 5. §-hoz*

A holttest eltemettetési időkorlátokról rendelkezik, az általános eltemettetési időtől a szociális temetés esetére vonatkozó időkorlátig.

*Az 6. §-hoz*

Előírja, hogy az elhunyt hűtése és ravatalozása során is kötelező az üzemeltető szakszemélyzetének és berendezésének igénybevétele.

*A 6. §-hoz*

Leírja, hogy a Temetőszabályzatot, illetve a szociális temetés szabályait a Rendelet 3. és 4. számú melléklete tartalmazza.

*A 7. §-hoz*

Leírja, hogy a Rendelet egy új, 4. számú melléklettel – e rendelet Mellékletével –egészül ki.

*A 8 - 10. §-okhoz*

A Rendelet 3. mellékletében szereplő Temetőszabályzat rendelkezéseit hozza összhangba a Rendelet egyéb rendelkezéseivel.

*11. §-hoz*

A Rendeletet egészíti ki egy új, 4. számú melléklettel.

*12. §-hoz*

Egyes rendelkezések hatályon kívül helyezéséről rendelkezik.

*13. §-hoz*

E rendelet hatályba lépéséről rendelkezik.